**Кузьма Чорны (Мікалай Карлавіч Раманоўскі)** нарадзіўся 24 чэрвеня 1900 года ў засценку Боркі на Случчыне. У Мікалая Раманоўскага было шмат псеўданімаў (Максім Алешнік, М. Біруля, Ігнат Булава з-пад Турава, Вясёлы, М. Сідарэўскі, Сусед-вясёлы і інш.), але ў выніку прыжыўся псеўданім, узяты ў гонар дзеда па матчынай лініі. Міхал Парыбак, таленавіты майстар-сурвэтнік, меў мянушку Чорны.

**Адукацыя**

Мікола быў здольны хлапчына: добра маляваў, іграў на розных музычных інструментах, меў прыгожы голас, умеў цудоўна апавядаць розныя гісторыі, прадстаўляючы ў асобах, іграў у школьных спектаклях. Бацькі з усіх сіл стараліся даць старэйшаму сыну Міколу адукацыю. Каля маёнтка, дзе яны парабкавалі, школ блізка не было, таму яны кінулі панскую службу і ў 1908 г. вярнуліся на бацькаўшчыну, у мястэчка Цімкавічы, якое знаходзілася акурат на паўдарозе паміж Нясвіжам і Капылём. Вучачыся ў Цімкаўскім народным вучылішчы, Мікола паказаў сябе здольным вучнем. Настаўнік нязменна вылучаў яго сярод іншых і падхвальваў, а перад заканчэннем вучылішча ў 1913 г. рыхтаваў яго разам з іншымі выдатнікамі да паступлення ў Нясвіжскую настаўніцкую семінарыю.

**Пачатак пісьменніцкай дзейнасці**

У снежні 1923 года пісьменнік становіцца сябрам толькі што створанага аб'яднання "Маладняк", шмат займаецца літаратурнай дзейнасцю. Першыя яго зборнікі – "Апавяданні" і "Срэбра жыцця" - выходзяць ужо праз два гады, у 1925-м. На некаторы час Кузьма Чорны вымушаны кінуць вучобу і з'ехаць у Крым праз хваробу лёгкіх, а вярнуўшыся ён пачынае працаваць у газеце "Беларуская вёска".

З гэтага часу Чорны публікуецца амаль кожны год: у 1926 ён становіцца старшынёй літаратурнага аб'яднання "Узвышша" і выходзяць адразу тры яго зборнікі: "Па дарозе", "Пачуцці" і "Хвоі гавораць", праз год Кузьма Чорны пачынае пісаць свій першы раман "Сястра", а ў 1928 выходзіць другі яго раман "Зямля".

Калі ў 1930 годзе пачаліся рэпрэсіі, Кузьма Чорны хутчэй выпадкова не страціў працу разам са шматлікімі сваімі сябрамі, якіх гэтыя падзеі закранулі. Яму давялося шмат у чым перагледзіць свій творчы падыход, і ў 1931 з'яўляецца раман "Бацькаўшчына", па якому да саракавых гадоў Чорны напісаў некалькі п'ес, у 1934 – так і не скончаны раман "Трыццаць год". Кузьма Чорны быў адным з арганізатараў Саюза пісьменнікаў, шмат дапамагаў маладым аўтарам.

**Творчасць**

У адным 1926 г. выходзіць адразу тры зборнікі яго апавяданняў: «Па дарозе», «Пачуцці», «Хвоі гавораць». У наступным 1927 г. пачынае друкавацца яго першы раман «Сястра», а ў 1928 выходзіць асобным выданнем яшчэ адзін раман Чорнага «Зямля». Амаль кожны год у празаіка публікуюцца новыя аб'ёмістыя творы: урыўкі з рамана «Вецер і пыл» (1927–1929), аповесць «Лявон Бушмар» (1929), «Вясна» (1930), першая частка рамана «Ідзі, ідзі» (1930), невялікая п'еса «Лета» (1932). З мая 1926 г. Кузьма Чорны з'яўляецца старшынёй літаратурнага аб'яднання «Узвышша» і адначасова галоўным рэдактарам аднайменнага часопіса, застаючыся на гэтых пасадах ажно да самага скасавання арганізацыі ў 1932 г., калі партыя сваёй спецыяльнай пастановай ліквідавала ўсе існуючыя літаратурныя арганізацыі з мэтаю стварыць Саюз савецкіх пісьменікаў. Чорны вельмі перажываў гэту ломку — мастацкая творчасць вымагае далікатных да сябе адносін і свабоды слова, думкі, друку. Але пасля падзей 1930 г., калі ў адно імгненне былі гвалтоўна адлучаны ад творчай працы многія беларускія пісьменнікі, а сярод іх і самыя блізкія яго сябры, аднадумцы, удзельнікі аб'яднання «Узвышша» Уладзімір Дубоўка, Язэп Пушча, Андрэй Мрый, Адам Бабарэка, марыць пра свабоду творчасці не выпадала. Застаўшыся хутчэй выпадкова на волі, пісьменніку давялося тэрмінова пераглядаць усе свае вялікія творчыя задумы і планы.

**Беларускі Дастаеўскі**

Многія раннія творы Кузьмы Чорнага былі мадэрнісцкімі, імпрэсіянісцкімі, заснаванымі на псіхалагізме і, на першы погляд, з невыразным, размытым сюжэтам. У большасці з іх галоўная ўстаноўка — на ўнутраныя змены персанажаў, бо асноўная задача аўтара — паказаць перамены, што адбываюцца ў душы герояў, а не знешнія падзеі.

*«Праблема жывога чалавека займае мяне ўвесь час. Гэтае фактычна наватарства ў беларускай літаратуры прымушае шукаць новых формаў, працаваць над імі» (Кузьма Чорны. «Аўтабіяграфія»).*

Але такая актуальная для пачатку ХХ стагоддзя проза не была запатрабавана ва ўмовах панавання сацыялістычнага рэалізму і моцна крытыкавалася. Крытыка таго часу ахрысціла яго «беларускім Дастаеўскім». У абодвух аўтараў героі пастаянна перажываюць унутраныя зрухі, пераадольваюць спакусы. Паступова ж унутраны бунт і пошук прыводзяць персанажаў да разумення сябе самога і да разумення неабходнасці служэння людзям. Ранюю прозу беларускага класіка параўнаўваюць з творамі Вірджыніі Вулф, Джэймса Джойса, Уільяма Фолкнера.

**Арышт і вайна**

Рэпрэсіі захліснулі Чорнашга толькі ў 1938 годзе: ён быў арыштаваны, але ўжо праз год яго выпусцілі з турмы, калі да ўлады прыйшоў Берыя. Заключэнне падарвала здароў'е пісьменніка, жахі засценкаў сказаліся і на псіхалагічны стане. Кузьма Чорны спяшаецца працягнуць літаратурную працу: да пачатку Другой сусветнай вайны ён напісаў тры раманы.

Калі пачаліся баявыя дзеянні, ён уступіў у армію, але быў перанакіраваны ў групу журналістаў, працаваў у газеце "Раздавім фашысцкую гадзіну". У 1942 годзе Кузьма Чорны разам з сям'ёй апынуўся ў Маскве, дзе працуе ў часопісе "Беларусь", дзе публікуецца пад псеўданімамі: Максім Алешнік, Арцём Чамярыца, Ігнат Булава з-пад Турава і іншымі. У гэты ж год асобнай кніжкай выходзяць яго сатырычныя фельетоны.

У 1943-44 гадах выходзяць, напэўна, самыя вядомыя раманы Кузьмы Чорнага: "Пошукі будучыні", "Млечны шлях" і "Вялікі дзень", над якім пісьменнік пачаў працаваць яшчэ напачатку вайны. Калі ў 1944 годзе быў вызвалены Мінск, Кузьма чорны вярнуўся на радзіму, але жыць яму засталося ўсяго два месяцы. 22 лістапада 1944 года Кузьма Чорны памёр ад інсульту і быў пахаваны на Вайсковых могілках. Шмат раманаў і аповесцяў пісьменніка засталіся няскончанымі.

**Уклад**

Надзвычай вялікі ўклад унёс К. Чорны ў станаўленне і развіццё буйной эпічнай формы ў беларускай літаратуры. У пачатку 1930-х пісьменнік паставіў грандыёзную задачу – цыкл твораў пра беларусаў і іх гісторыю на працягу некалькіх дзесяцігоддзяў. Ўвагу Чорнага прывабліваюць не асобныя постаці або народныя тыпы, а жыццё народа на вялікім адрэзку часу.

Першай спробай узняць глыбінныя пласты нацыянальнай рэчаіснасці быў незавершаны раман «Ідзі, ідзі» (1930). Твор пісаўся ў момант, калі «нацыянальная эліта», за выключэннем адзінак, была выслана за межы Беларусі, маральна знішчана, адлучана ад навуковай і мастацкай творчасці, таму пісьменнік адразу сутыкнуўся з мноствам ідэйных і творчых праблем.

**Уклад 2**

Істотная заслуга К. Чорнага – i ў значнай трансфармацыi мастацкай формы. Паказальна, што пiсьменнiк, якога А. Адамовiч назваў “найбольш беларускiм па мове, быту, створаных характарах” , пiсьменнiк, якi працягваў традыцыю Я. Коласа на эпiчнае, дакладнае ўзнаўленне рэчаiснасцi, у рэшце рэшт, пiсьменнiк, якога можна лiчыць прадстаўнiком нацыянальнага традыцыяналiзму ў лiтаратуры, быў i найбольшым наватарам у галiне мастацкай формы.

Мастацкiя адкрыццi празаiка звязаны з абнаўленнем тэхнiчнага арсеналу лiтаратуры, зменамi ў прынцыпах стварэння вобраза. Апошнi будуецца шляхам разлажэння прадметаў, з’яў аб’ектыўнай рэчаiснасцi на асобныя ўражаннi, aдчуваннi, перажываннi. Пiсьменнiк звяртаецца да перадачы самых тонкiх, ледзь улоўных, няўстоўлiвых чалавечых пачуццяў, пераменлiвых настрояў, хуткага пераходу ад аднаго псiхiчнага стану да другога.

**Сястра**

Раман “Сястра” – першы раман Кузьмы Чорнага – атрымаў неадназначную ацэнку ў нашай крытыцы: ад рэзкага непрыняцця да вызначэння твора як аднаго з лепшых у спадчыне пісьменніка.

Менавіта з раманем “Сястра” даследчыкі звязваюць з’яўленне філасофскай прозы ў нашай літаратуры: “Кузьма Чорны напісаў шмат у чым “эксперыментальны, інтэлектуальны, філасофскі раман, дзе засяроджанасць на думцы, на душэўным зруху падпарадкоўвае сабе ўсё... у Чорнага яна (філасафічнасць) стала галоўнай і вызначальнай, закончанай манерай пісьма”.

У рамане асэнсоўваюцца такія пытанні, як сутнасць чалавека, характар і мэты яго імкненняў, узаемаадносіны паміж людзьмі. Зварот да падобнай праблематыкі сведчыў пра пасталенне беларускай мастацкай думкі, пра глыбіню, значнасць духоўных пошукаў Кузьмы Чорнага, рост яго таленту.

Паэтыка філасофскага рамана прадугледжвае высокую ступень абагульненасці і сімвалічнасці ў абмалёўцы падзей, персанажаў. Аналагічную пабудову мае і твор Кузьмы Чорнага. Сюжэт рамана “Сястра” не багаты на падзеі. Героі твора: Ваця Браніславец, студэнт-таксатар, цырульнік, а пасля буйны служачы ў гарадскім актыве, Абрам Ватасон, студэнтмедык Казімір Ірмалевіч, будучая настаўніца Маня Ірмалевіч паходзяць з адных мясцін, добра знаёмыя паміж сабой. На працягу дзеяння рамана яны ў асноўным узгадваюць сваё ранейшае жыццё, асэнсоўваюць яго і ўласнае стаўленне да іншых людзей. Вытокі сённяшніх няпростых узаемаадносін герояў хаваюцца ў мінулым.

Узаемаадносіны паміж гэтымі героямі, высвятленне іх пазіцыі і складаюць сюжэтную аснову рамана “Сястра”. Па меры разгортвання дзеяння кожны з герояў рамана “Сястра” прымае ўдзел у названым дыялогу, выказвае ўласныя меркаванні і, такім чынам, таксама бярэ ўдзел у асэнсаванні цэнтральнай праблемы твора. Словы, разважанні герояў маюць “ідэйны” сэнс, “працуюць” на высвятленне гэтай праблемы.

Будова рамана “Сястра” адпавядае жанравай прыродзе філасофскага твора. Галоўнымі героямі рамана з’яўляюцца інтэлігенты, людзі напружаных духоўных пошукаў. Яны паўстаюць як носьбіты пэўных уяўленняў пра чалавека. Героі твора амаль увесь час разважаюць, спрачаюцца паміж сабой адносна сутнасці чалавека, стаўлення да яго, прычым не толькі галоўныя. “Філасофскія” размовы вядуць і героі эпізадычныя. Гэта значыць, што ў рамане “Сястра” прысутнічае момант сутыкнення, супастаўлення поглядаў, пазіцый, “дыялог паміж свядомасцю герояў”, згодна М. Бахціну, – важны кампанент філасофскага твора.

Кузьма Чорны сцвярджаў прынцыповую немагчымасць канчатковага вытлумачэння i разумення чалавека, яго нiвелiроўкi: “То гэта ты думкi можаш растлумачыць, а пачуццi хiба заўсёды можаш?…”

Пiсьменнiк адстойваў права чалавека на свабоду выбару, учынку, сумнення. А гэта ўжо ёсць “жыццёвая творчасць” (Т. Мiлова). Толькi свабодны чалавек здольны да творчасцi. Менавiта iдэя няспыннай актыўнасцi чалавека ў жыццёвым працэсе з'яўляецца скразной у спадчыне Кузьмы Чорнага. Пiсьменнiк перакананы, што творчы пачатак – вызначальны ў чалавеку. Ён не прымаў “сытай абыякавасцi” людзей, якiя спынiлiся ў сваiм развiццi. Героi твораў Кузьмы Чорнага – людзi няўрымслiвыя, якiя пастаянна знаходзяцца ў пошуку, жадаюць удасканалiць сябе i свет. Менавiта такiя дзейсныя, неабыякавыя людзi i з'яўляюцца “ўтварыцелямi жыцця”, рухавiкамi жыццёвага працэсу.

Думка пра чалавека – цэнтральная ў рамане Кузьмы Чорнага. Пісьменнік жадае давесці годнасць, веліч асобы, неабходнасць блізкіх адносін паміж людзьмі, зацікаўленасці чалавека чалавекам. Ён перакананы, што чалавек здольны пазбавіцца ўсяго, што перашкаджае выяўленню яго сутнасці, не дае праявіцца здольнасцям: “I не будзе крывіць душою сваёю, топячы сваё вялікае хараство ў непраходных нетрах дробных хітрыкаў і ўласнае прыніжанасці”.

Такім чынам, раман “Сястра” Кузьмы Чорнага цалкам адпавядае жанравай прыродзе філасофскага твора: прадметам асэнсавання выступаюць істотныя праблемы быцця, героі твора з’яўляюцца носьбітамі пэўных поглядаў, маюць “ідэйны” характар, супастаўленне гэтых поглядаў – важны элемент мастацкай стуктуры рамана. Развіццё дзеяння падпарадкавана высвятленню цэнтральнай праблемы твора. Наяўнасць філасофскай прозы сведчыць пра багатыя духоўныя мажлівасці народа, здольнага ў буйной мастацкай форме ўвасобіць свае ўяўленні пра свет, чалавека і месца чалавека ў свеце. Стварэнне на нацыянальнай глебе філасофскага рамана – паказчык развітай мастацкай свядомасці. Пры напісанні рамана “Сястра” Кузьма Чорны зыходзіў з дасягнутага папярэднікамі, і перш за ўсё М. Гарэцкім і Якубам Коласам. Пісьменнікі ўзаконілі свядомасць чалавека, яго духоўныя памкненні ў якасці прадмета даследавання літаратуры.

**Зямля**

У рамане “Зямля” Кузьма Чорны звяртаецца да карэнных пытанняў народнага жыцця. Такая эвалюцыя ў творчым мысленні пісьменніка надзвычай паказальная. Ад асэнсавання сутнасці, прызначэння асобнага чалавека (апавяданні Кузьмы Чорнага, раман “Сястра”) ён прыходзіць да неабходнасці ўсведамлення першаасноў народнага быцця.

Сюжэт рамана “Зямля” Кузьмы Чорнага, здаецца, пазбаўлены мудрагелістай інтрыгі. Апісваецца жыццё адной вёсачкі, яе жыхары, тыя здарэнні, якія штодня адбываюцца з імі. Павольная плынь часу ўзрушваецца размовамі пра перамеры зямлі, прыездам каморніка. Гэтыя размовы хвалююць сялян, але, па сутнасці, істотна не ўплываюць на размераную плынь іх жыцця. Яны працягваюць займацца звыклай справай, апрацоўваюць зямлю, жэняцца і паміраюць.

Па сутнасці, асноўным героем рамана і з’яўляецца народ, сялянская маса. У творы цяжка вылучыць галоўных і другарадных персанажаў.

Вызначальная асаблівасць рамана “Зямля” – падрабязнае апісанне размоў, спрэчак, будзённых заняткаў сялян. Такім чынам празаік жадаў давесці іх значнасць, каштоўнасць. Бо гэта тое, што суправаджае чалавека вёскі ад нараджэння да смерці, што складае яго жыццё. Таму і гаспадарчыя клопаты, і гутаркі, і канкрэтныя справы не могуць быць другараднымі, нязначнымі.

Такая будова рамана абумоўлена яго канцэпцыяй. Пісьменнік імкнуўся сцвердзіць бессмяротнасць народа, непарушнасць спрадвечных асноў быцця.

Зямля – не толькі сродак існавання, карміцелька, яна і выхавацелька. Зямля арганізуе духоўны свет селяніна. Стагоддзямі адладжаны спосаб жыццядзейнасці выпрацаваў пэўную шкалу каштоўнасцей і маральна-этычных норм.

Кузьма Чорны надзвычай дакладны ў выяўленні жаночай псіхалогіі, сутнасці жаночага. Пісьменнік здольны перадаць і жаночую інтуіцыю, і жаночае какецтва, і жаночую слабасць, і пачуццёвасць. Вядома, што ў каханні найпаўней праяўляецца сутнасць чалавека. Тыя старонкі чорнаўскай прозы, што прысвечаны перадачы пачуцця кахання, вылучаюцца ўласцівым пісьменніку майстэрствам, тактоўнасцю, і той канчатковай неразгаданасцю, што ўласціва сапраўднаму мастацтву